ตร. เตือน มิจฉาชีพหลอกรับทำใบขับขี่ปลอมสูญทั้งเงินและข้อมูลส่วนตัว  ย้ำ การขอและต่อใบอนุญาตขับขี่ต้องดำเนินการด้วยตนเองเท่านั้น
พลตำรวจเอก สมพงษ์ ชิงดวง ที่ปรึกษาพิเศษสำนักงานตำรวจแห่งชาติ แจ้งเตือนภัยประชาชน กรณีมิจฉาชีพโพสในเฟซบุ๊คอ้างรับทำใบขับขี่โดยไม่ต้องไปสอบที่ขนส่ง  และจะรับเป็นผู้ดำเนินการติดต่อกับกรมการขนส่งทางบกเอง  โดยในเพจจะมีหน้าม้าโพสต์รีวิวว่าสามารถทำได้ จากนั้นจะให้ผู้เสียหายส่งข้อมูลส่วนตัว รูปถ่าย และรูปบัตรประชาชนพร้อมทั้งขอเก็บเงินล่วงหน้า โดยให้ผู้เสียหายโอนเงินค่าดำเนินการจำนวน 1,000-6,000 บาท และมีการส่งรูปตัวอย่างใบขับขี่ให้ดูแต่สุดท้ายไม่ได้รับใบขับขี่ตัวจริงโดยที่ผ่านมามีผู้เสียหายแจ้งเข้าความเป็นจำนวนมาก อีกทั้งมิจฉาชีพยังปิดและเปิดเพจใหม่ไปเรื่อย ๆช่วง 1 ปีที่ผ่านมาพบกว่า 100 เพจ ผู้เสียหายกว่า 1,000 รายอยู่ระหว่างการสืบสวนสอบสวน  อย่างไรก็ตาม  สำหรับตัวผู้กระทำผิดติดตามจับกุมค่อนข้างยาก เนื่องจากอยู่ต่างประเทศ จึงขอเตือนประชาชนอย่าหลงเชื่อเพจเหล่านี้ นอกจากจะสูญเสียทรัพย์สินและเอกสารส่วนบุคคลแล้วยังเสี่ยงที่ได้รับใบขับขี่ปลอม และมีความผิดตามกฎหมายอาญาฐานปลอมเอกสารราชการ หรือใช้เอกสารราชการปลอม มีโทษจำคุกตั้งแต่หกเดือนถึงห้าปีปรับตั้งแต่ 10,000 ถึง 100,000 บาทหรือทั้งจำทั้งปรับ ด้านนายเสกสม อัครพันธุ์  รองอธิบดีกรมการขนส่งทางบก กล่าวว่า กรมการขนส่งได้แจ้งความร้องทุกข์กล่าวโทษกับเพจเฟซบุ๊คที่รับทำใบขับขี่ปลอมเหล่านี้ไปแล้ว 177 เพจ และย้ำเตือนประชาชนว่า การขออนุญาตทำใบขับขี่นั้น ผู้ขอต้องดำเนินการด้วยตนเองเท่านั้น ไม่สามารถดำเนินการออกใบอนุญาตผ่านออนไลน์ได้เพียงอย่างเดียว เช่นเดียวกับกรณีการขออนุญาตต่ออายุใบขับขี่ ต้องมีการอบรมหลักสูตร 5 ชั่วโมงที่สำนักงานขนส่งทั่วประเทศ หรือผ่านระบบออนไลน์ได้ และยังต้องมีการทดสอบสมรรถภาพสายตาด้วยตนเองด้วย